懸劍歌
作者：趙友直
朝代：宋

paragraphs: 家徒四壁何所有，橫懸三尺電光溜。
牀頭醉看白虹飛，中夜猶驚玉龍吼。
潜倚空山泣鬼神，寒芒逼人動牛斗。
無迺干將是前身，莫邪清淬渾天授。
今者羞爲婦女看，霜稜蟠蟄匣中久。
何日露拔斬長鯨，啟函一展剸犀手。
豪曹湛盧祇自珍，雷煥張華世莫遘。
儻爾識取英雄眸，此時揮霍任馳驟。